CELEX: 52021PC0028
Language: lt
Date: 2021-01-26
Title: Pasiūlymas TARYBOS REGLAMENTAS kuriuo iš dalies keičiamos Tarybos reglamento (ES) Nr. 389/2012 dėl administracinio bendradarbiavimo akcizų srityje nuostatos, susijusios su elektroninių registrų turiniu

EUROPOS KOMISIJA
            Briuselis, 2021 01 26
            COM(2021) 28 final
            2021/0015(CNS)
            Pasiūlymas
            TARYBOS REGLAMENTAS 
            kuriuo iš dalies keičiamos Tarybos reglamento (ES) Nr. 389/2012 dėl administracinio bendradarbiavimo akcizų srityje nuostatos, susijusios su elektroninių registrų turiniu
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               Tarybos reglamente (ES) Nr. 389/2012
                  1
                nustatytas valstybių narių administracinio bendradarbiavimo teisinis pagrindas.
            
            
               Pasiūlymas susijęs su Tarybos direktyvos 2020/262
                  2
                V skyriumi. Pasiūlymo dalykas – valstybių narių elektroninėje duomenų bazėje tvarkomų registrų turinys, susijęs su patvirtintais siuntėjais ir patvirtintais gavėjais, kurie retai siunčia arba gauna prekes.
            
            
               Jei patvirtintas siuntėjas arba patvirtintas gavėjas retai siunčia arba gauna akcizais apmokestinamas prekes, valstybė narė gali suteikti jiems laikiną patvirtinimą, skirtą konkrečiam akcizais apmokestinamų prekių kiekiui, vienam gavėjui ar siuntėjui ir konkrečiam laikotarpiui.
            
            
               Pasiūlyme nurodyta su patvirtintais siuntėjais ir patvirtintais gavėjais, kurie retai gabena prekes, susijusi informacija, kurią būtina įtraukti į valstybių narių tvarkomus registrus. Ši informacija – tai informacija apie prekių kiekį, ekonominės veiklos vykdytojo tapatybę prekių gabenimo pabaigoje ir laikino patvirtinimo trukmę.
            
            
               •Suderinamumas su toje pačioje politikos srityje galiojančiomis nuostatomis
            
            
               
                  Šis pasiūlymas susijęs su Taryba direktyva (ES) 2020/262, kuria nustatytos patvirtintų siuntėjų ir patvirtintų gavėjų apibrėžtys. Patvirtinti siuntėjai ir patvirtinti gavėjai yra ekonominės veiklos vykdytojai, dalyvaujantys akcizais apmokestinamų prekių, kurios buvo išleistos vartoti vienos valstybės narės teritorijoje, o vėliau pergabentos į kitos valstybės narės teritoriją, gabenimo procese. Šio pasiūlymo tikslas – išplėsti Tarybos reglamento (ES) Nr. 389/2012 19 straipsnio taikymo sritį, siekiant nustatyti informaciją, kurią valstybės narės turi įtraukti į tų ekonominės veiklos vykdytojų registrus tuo atveju, kai tie ekonominės veiklos vykdytojai retai gabena akcizais apmokestinamas prekes. 
               
            
            
               •Suderinamumas su kitomis Sąjungos politikos sritimis
            
            
               
                  Šis pakeitimas yra labai techninis ir nedaro poveikio kitoms Sąjungoms politikos sritims. 
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               
                  Pasiūlymas grindžiamas Sutarties dėl Europos Sąjungos veikimo (SESV) 113 straipsniu. Šiame straipsnyje nustatyta, kad Taryba, spręsdama pagal specialią teisėkūros procedūrą ir pasikonsultavusi su Europos Parlamentu bei Ekonomikos ir socialinių reikalų komitetu, vieningai priima nuostatas dėl valstybių narių netiesioginio apmokestinimo srities taisyklių suderinimo.
               
            
            
               •Subsidiarumo principas (neišimtinės kompetencijos atveju) 
            
            
               Subsidiarumo principas taikomas, jei pasiūlymas nepriklauso išimtinei Europos Sąjungos kompetencijai.
            
            
               
                  Kadangi valstybės narės negali deramai pasiekti pasiūlymo tikslo, jo geriau būtų siekti Europos Sąjungos lygmeniu. Dabartinės nacionalinės registravimo procedūros labai skiriasi ir jų pagrindu automatizuoti procedūrų negalima.
               
            
            
               •Proporcingumo principas
            
            
               
                  Siūlomu pakeitimu nesiekiama daugiau, nei būtina norint išspręsti kilusius uždavinius ir taip pasiekti Sutarties tikslus – tinkamą ir efektyvų vidaus rinkos veikimą.
               
            
         
         
            
               
                  Šis pasiūlymas atitinka proporcingumo principą, išdėstytą Europos Sąjungos sutarties 5 straipsnio 4 dalyje. 
               
               
                  Pasiūlymo tikslas – nustatyti valstybių narių pareigas, susijusias su ekonominės veiklos vykdytojais, gabenančiais prekes pagal Tarybos direktyvos (ES) 2020/262 V skyriaus 2 skirsnį. Be šio pasiūlymo neįmanoma visiškai automatizuoti išleistų vartoti prekių gabenimo.
               
            
            
               •Priemonės pasirinkimas
            
            
               
                  Tarybos reglamentas.
               
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Poveikio vertinimas
            
            
               Buvo parengtas Direktyvos 2008/118/EB išdėstymo nauja redakcija poveikio vertinimas. Tarybos direktyva 2008/118/EB, kuria nustatyta akcizais apmokestinamoms prekėms taikoma bendroji tvarka, buvo kelis kartus iš esmės iš dalies pakeista ir galiausiai aiškumo sumetimais ji buvo panaikinta Tarybos direktyva (ES) 2020/262. Su pasiūlymu dėl išdėstymo nauja redakcija buvo pateiktas poveikio Tarybos direktyvai 2008/118/EB, kurioje daugiausia dėmesio skirta tam tikroms sritims, vertinimas; viena iš tų sričių buvo akcizais apmokestinamų prekių, išleistų vartoti, gabenimo ES viduje automatizavimas. Tarybos direktyva (ES) 2020/262 sprendžiami akcizais apmokestinamų prekių, kurias išleidžia vartoti patvirtinti siuntėjai ir patvirtinti gavėjai, kompiuterizavimo, kuris Direktyvoje 2008/118/EB nenumatytas, klausimai, taip pat išdėstytos laikino patvirtinimo sąlygos tuo atveju, kai patvirtinti siuntėjai ar patvirtinti gavėjai retai gabena akcizais apmokestinamas prekes. 
            
            
               •Reglamentavimo tinkamumas ir supaprastinimas
            
            
               
                  Direktyvos 2008/118/EB vertinimas atliktas pagal Komisijos programą REFIT.
               
            
            
               •Pagrindinės teisės
            
            
               
                  Pasiūlymu užtikrinamos pagrindinės teisės, visų pirma teisė į privatumą, pagal galiojančias nuostatas dėl duomenų apsaugos, įtrauktas į Reglamentą (ES) Nr. 389/2012.
               
            
            
               4.POVEIKIS BIUDŽETUI
            
            
               
                  Papildomų išteklių iš ES biudžeto nereikės. 
               
            
            
               5.KITI ELEMENTAI
            
            
               •Išsamus konkrečių pasiūlymo nuostatų paaiškinimas
            
            
            
               Pasiūlymu iš dalies keičiama Reglamento (ES) Nr. 389/2012 19 straipsnio taikymo sritis, siekiant įtraukti informaciją, kurią valstybės narės elektroninės bazės registruose privalo nurodyti apie patvirtintus siuntėjus ir patvirtintus gavėjus, kurie retai gabena akcizais apmokestinamas prekes ir kuriems suteiktas laikinas patvirtinimas.
            
            
               Kiek tai susiję su registruotais siuntėjais, valstybių narių kompetentingos institucijos į registrą privalo įtraukti laikino patvirtinimo turinį, konkrečiau, akcizais apmokestinamų prekių kiekį, gavėjo paskirties valstybėje narėje tapatybę ir leidimo galiojimo laikotarpį.
            
            
               Kiek tai susiję su registruotais gavėjais, valstybių narių kompetentingos institucijos į registrą privalo įtraukti laikino patvirtinimo turinį, konkrečiau, akcizais apmokestinamų prekių kiekį, siuntėjo išsiuntimo valstybėje narėje tapatybę ir leidimo galiojimo laikotarpį.
            
            
         
         
            
               
            
               2021/0015 (CNS)
            
            
               Pasiūlymas
            
            
               TARYBOS REGLAMENTAS
            
            
               kuriuo iš dalies keičiamos Tarybos reglamento (ES) Nr. 389/2012 dėl administracinio bendradarbiavimo akcizų srityje nuostatos, susijusios su elektroninių registrų turiniu
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, ypač į jos 113 straipsnį,
            
            
               atsižvelgdama į Europos Komisijos pasiūlymą,
            
            
               teisėkūros procedūra priimamo akto projektą perdavus nacionaliniams parlamentams,
            
            
               atsižvelgdama į Europos Parlamento nuomonę
                  3
               ,
            
            
               atsižvelgdama į Europos ekonomikos ir socialinių reikalų komiteto nuomonę, 
            
            
               laikydamasi specialios teisėkūros procedūros,
            
            
               kadangi:
            
            
               (1)Tarybos reglamento (ES) Nr. 389/2012
                  4
                19 straipsnyje nustatyta valstybių narių pareiga turėti elektroninius su akcizais apmokestinamų prekių, kurioms taikomas akcizų mokėjimo laikino atidėjimo režimas, gabenimu susijusių ekonominės veiklos vykdytojų ir sandėlių leidimų registrus;
            
            
               (2)Tarybos direktyva (ES) 2020/262
                  5
                išplečiamas kompiuterinės sistemos, nustatytos Europos Parlamento ir Tarybos sprendimu (ES) 2020/263
                  6
               , šiuo metu naudojamos akcizais apmokestinamų prekių, kurioms taikomas akcizų mokėjimo laikino atidėjimo režimas, gabenimui prižiūrėti, naudojimas įtraukiant akcizais apmokestinamų prekių, išleistų vartoti vienos valstybės narės teritorijoje, o po to gabenamų į kitos valstybės teritoriją pristatyti komerciniais tikslais, priežiūrą;
            
            
               (3)siekiant, kad kompiuterinė sistema veiktų tinkamai ir būtų užtikrinta, kad laikomi duomenys būtų išsamūs, atnaujinti ir tikslūs, būtina iš dalies pakeisti Reglamento (ES) Nr. 389/2012 19 straipsnio taikymo sritį, siekiant nustatyti informaciją, kurią valstybės narės turėtų įtraukti į elektroninės duomenų bazės registrus apie patvirtintus siuntėjus ir patvirtintus gavėjus, kurie retai gabena akcizais apmokestinamas prekes;
            
            
               (4)kadangi valstybės narės negali deramai pasiekti šio reglamento tikslo, t. y. negali nustatyti informacijos, kurią jos turėtų įtraukti į elektroninės duomenų bazės registrus apie patvirtintus siuntėjus ir patvirtintus gavėjus, kurie retai gabena akcizais apmokestinamas prekes, ir kadangi kompiuterinės sistemos suderinto veikimo užtikrinimo ir geresnių kovos su sukčiavimu sąlygų sudarymo sumetimais šio tikslo tikslingiau siekti Sąjungos lygmeniu, laikydamasi Europos Sąjungos sutarties 5 straipsnyje nustatyto subsidiarumo principo Sąjunga gali priimti priemonių. Pagal tame straipsnyje nustatytą proporcingumo principą šiuo reglamentu neviršijama to, kas būtina nurodytam tikslui pasiekti;
            
            
               (5)šiuo reglamentu užtikrinamos pagrindinės teisės, ypač teisė į asmens duomenų apsaugą, ir laikomasi principų, pripažintų Europos Sąjungos pagrindinių teisių chartijoje. Atsižvelgiant į šiuo reglamentu nustatytus apribojimus, tvarkant tokius duomenis šio reglamento įgyvendinimo metu neviršijama to, kas būtina ir proporcinga siekiant apsaugoti teisėtą valstybių narių fiskalinį interesą;
            
            
               (6)pagal Europos Parlamento ir Tarybos reglamento (ES) 2018/1725
                  7
                42 straipsnį buvo konsultuojamasi su Europos duomenų apsaugos priežiūros pareigūnu; 
            
            
               (7)siekiant šio reglamento taikymo datą suderinti su Direktyvos (ES) 2020/262 nuostatų, kuriomis reglamentuojamas akcizais apmokestinamų prekių, išleistų vartoti vienos valstybės narės teritorijoje, o po to gabenamų į kitos valstybės teritoriją pristatyti komerciniais tikslais, gabenimo priežiūros automatizavimas, taikymo data ir duoti valstybėms narėms pakankamai laiko pasirengti šiame reglamente nustatytiems pokyčiams, jis turėtų būti taikomas nuo 2023 m. vasario 13 d.;
            
         
         
            
               (8)todėl Reglamentas (ES) Nr. 389/2012 turėtų būti atitinkamai iš dalies pakeistas,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Reglamento (ES) Nr. 389/2012 19 straipsnio 2 dalis papildoma šiais punktais: 
            
            
               „l)
                     Direktyvos (ES) 2020/262 35 straipsnio 8 dalyje nurodytų patvirtintų siuntėjų, kurie retai gabena akcizais apmokestinamas prekes, atveju – akcizais apmokestinamų prekių kiekis, gavėjo paskirties valstybėje narėje tapatybė ir laikino patvirtinimo galiojimo laikotarpis;
            
            
            
               m) 
                     Direktyvos (ES) 2020/262 35 straipsnio 8 dalyje nurodytų patvirtintų gavėjų, kurie retai gabena akcizais apmokestinamas prekes, atveju – akcizais apmokestinamų prekių kiekis, siuntėjo išsiuntimo valstybėje narėje tapatybė ir laikino patvirtinimo galiojimo laikotarpis.“
            
            
            
            
               2 straipsnis
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Jis taikomas nuo 2023 m. vasario 13 d.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        OL L 121, 2012 5 8, p. 1.
               
               
                  
                     (2)
                  
                        OL L 58, 2020 2 27, p. 4.
               
               
                  
                     (3)
                  
                        OL C , , p. .
               
               
                  
                     (4)
                  
                        2012 m. gegužės 2 d. Tarybos reglamentas (ES) Nr. 389/2012 dėl administracinio bendradarbiavimo akcizų srityje ir panaikinantis Reglamentą (EB) Nr. 2073/2004 (OL L 121, 2012 5 8, p. 1).
               
               
                  
                     (5)
                  
                        2019 m. gruodžio 19 d. Tarybos direktyva (ES) 2020/262, kuria nustatoma bendroji akcizų tvarka (OL L 58, 2020 2 27, p. 4).
               
               
                  
                     (6)
                  
                        2020 m. sausio 15 d. Europos Parlamento ir Tarybos sprendimas (ES) 2020/263 dėl akcizais apmokestinamų prekių judėjimo ir priežiūros kompiuterizavimo (OL L 58, 2020 2 27, p. 43).
               
               
                  
                     (7)
                  
                        2018 m. spalio 23 d. Europos Parlamento ir Tarybos reglamentas (ES) 2018/1725 (OL L 295, 2018 11 21, p. 39).